Taxnderrist wis 4
Saɛid d aḥenjir d ameẓyan isseɛda tudert-ins g uḥsi n udrar n Sidi Ɛabid. Zeggwami d- ilul, yufa adrar zdat n tiṭṭawin-ins, ittlagha yas d ad gs iwddar, ad gs issen tudert, ad gs ilmed targazt. Cḥal ma nnan as yemmas d babas, alaghi n udrar n Sidi Ɛabid yujar marra min d as qqarn.
Kumidita
- Ymma! Tettlagha am d ict n tmghart, inna as Saɛid i ymmas. Nttat ila aqqa t gi tkuzint tettggw aghrum.
Mix d tettdwal ymmas ila icqḍ d ict n tbṭaṭat d ict n tbṣlt d cwit ughrum ittka tn gi ljbub. Ass a d ass n kumidita.
- Saɛid, man tmghart i xay ittucn, ur dih ḥdd?
- Waqila tugur.
- Min ghrk ammen gi jjib?
- Walu d akmbuc n uxlul waha.
Ymmas ur d as tettekks ur itteg kumidita, maca tqqar as ixṣṣa ad iraḥ ag suytmas. Amuk d awtm, d amẓyan, tettrra t ur issin ad igg kumidita, tettggwd xs ad icc ci rid ammen nigh ad iqss fus ins. Ntta d manyenni umi irwwel, ixs ad iraḥ wḥds ag imddukal ins, ad as isll mliḥ i kumidita ins.
Ikka Saɛid x Carghu, isqarqb irwl. Mala iffgh d ghrs babas ad kids imngh. Babas n Carghu iqsḥ, iqṭṭeɛ gi tarwa ins nnefs.
Iṣṣar rbbi d Carghu id issijn zi tburjwt.
Iskn as Saɛid tabṭaṭat, idwl Carghu a taddart. Ikka cwit iffgh d ittazzl s tkasrunt dg ufus.
- Arwaḥ dghya zdat i ma ad d ifaqq baba, arwaḥ.
- Safi, d manynni i d twwid?
- Aqa ghri da zzit d cwit ughrum gi jjib. Yallah ad as nini i Ḥasan ad yawi min iqqimen.
Kkin x Ḥasan, ur tufin gi taddart, urin a udrar ggurn ttmzawarn: i ck min d tewwid, i ck min tjjid,…
Raḥn ar mani ur llint suyetmas n Saɛid. Qqimn ttɛyarn ḥtta wami uḥḥln, uka ssentn aswjd n kumidita. Ufan rid uzzal, rid d asesragh n tmssi, rid d tisnt, rid d lɛṭur rid d aman. Ghir ict n tbṭaṭat, ict n tbṣlt, ict n tkasrunt, cwit n zzit d sin n tzgnatin n ughrum.
Ttwalan tarfiqin n tḥenjirin tetteggent kumidita, maca ssdḥan ad asnt ttrn min d asn iqqimn. Min gha ttrn, min gha jjn?
Qeccrn tabṭaṭat d tbṣlt s uqemmum, bḍan tent s uẓru. Qqimn rezzun ḥtta wami ufan ijj uḥbuḍ dgs aman, sliln lxuḍrt nni, ugmn d cwit g ict n tziyyat n plastik, kkan dgs din. Iqqim mis gha sserghn timessi.
Bdan ttemcrraɛn jr asn wi gha iraḥn ad ittr asesragh. Ksi raḥ ck, ssrs raḥ ck. Ar umggaru ggan “ḥida mida tnqb jida”, tusa d gi Carghu. Ittr d asesragh, snekkrn zgs timessi i iɛcbucn d ikcwaḍ imẓyanen. Ggan zzit gi tkasrunt, sttbɛn as lxuḍrt d waman uka qqimn ttrajan tt ad twwa.
Ṣbrn cwit qqasn tt, ufan tt d tamssast, traḥ ad ttili d tamrẓagt. Ttslan i ci n tufuḥt tettic d zi kumidita n jjwarn nsn. Qqimen ttxzzarn dg wayawya.
- Raḥ ad tettr tisnt a Saɛid, d nnubt ink, qa manaya ur illi wi i t gha iccn!
- Jj ck ad tncc amya waha, ad bdant ḍeḥḥknt xngh ɛawd.
- Nnigh ak raḥ, ur ttefham.
Igga Saɛid targazt, iraḥ ghrsnt.
- Min tucd ɛawd?
- Cwit n tisnt
- Min tggim qqaɛ gi kumidita nkum?
- Baṭaṭa, tabṣlt d waman d zzit
- Safi, rrant id xs s tḍeḥhakt
- Mala txsnt ad ay tucmt, ucmt ay d nigh nhra, bla taḍeḥhakt
- Ur d ak ittqqs bu lḥal a bu tult tamẓyant, siyybm kumidta nkum i iqzinen araḥim d ad tccm akidngh.
- Lla, ncnin ur nttet bu kumidita n ḥdd, ad nc tnni nngh.
Ucint as tisnt, isiyyeb itt gi tkasrunt nsn uka sṣeḍrn tt id zi tmessi. Kksn d kul ijjen tazgnt ins n ughrum uka bdan tetten. Iqssin ulaẓ, tusa asn d kumidita nsn d tmufuḥt xlli ammen, ṣrḥn xs takasrunt d asraḥ.
Umi kksn, uka ẓẓrn x uɛrur, ikka xsn yiḍs. Ur d kkirn, ḥtta wami ila ɛlayn d tameddit. Ufan adrar ixwa d ijj uqzin ittka axnfuf gi tkasrunt, ksin tt, qqɛln ttazln a taddart.
Asmaa Aouattah
Mars 2013
afr_Latn kab_Latn kea_Latn kab_Latn kab_Latn kab_Latn dyu_Latn nob_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bug_Latn fao_Latn